# Годишен доклад за дейността

**на „ВЕЦ Козлодуй“ ЕАД**

**1 януари – 31 декември 2018 година**

Настоящият доклад за дейността на „ВЕЦ Козлодуй“ ЕАД (*наричано по-долу „Дружеството“*) представя коментар и анализ на финансовите отчети, както и друга съществена информация относно финансовото състояние и резултатите от дейността на Дружеството, като обхваща периода от 1 януари до 31 декември на отчетната 2018 година.

Докладът представя информация за важни събития, настъпили през периода. Същият отразява тяхното влияние върху резултатите в годишния финансов отчет, както и описание на основните рискове и несигурности, пред които е изправено Дружеството.

Представеният от „ВЕЦ Козлодуй“ финансов отчет е изготвен на база Международните стандарти за финансово отчитане, Закона за счетоводството /ЗСч./, съобразен е с действащите законови и подзаконови нормативни актове, в съответствие е с утвърдената единна счетоводна политика на Дружеството. Финансовият отчет е одитиран от Одиторско дружество „Ейч Ел Би България“ ООД.

Докладът за дейността е изготвен в съответствие с изискванията на чл. 39 от ЗСч., чл.100н, ал.1, ал. 4, т.1, 2, 4 и 5 от Закона за публичното предлагане на ценни книжа /ЗППЦК/, както и чл. 187д и чл. 247 от Търговския закон /ТЗ/.

**I. Обща информация за структурата и управлението на „ВЕЦ Козлодуй“ ЕАД**

**1. Обща информация за Дружеството**

„ВЕЦ Козлодуй“ е еднолично акционерно дружество /ЕАД/, учредено през 2004г., регистрирано с решение № 1300/19.08.2004 г. на Окръжен съд - Враца, постановено по ф.д. № 495 по описа на съда за 2004 година. Дружеството е пререгистрирано, съгласно изискванията на търговското законодателство. Вписано е в Търговския регистър при Агенцията по вписванията към Министерство на правосъдието под ЕИК 106588180.

Седалището и адресът на управление на Дружеството са: гр. Козлодуй, п.к. 3321, площадка АЕЦ.

Предметът на дейност на „ВЕЦ Козлодуй“ ЕАД е производство, пренос, разпределение и продажба на електрическа енергия, планиране, проектиране, изграждане, поддържане и експлоатация на съоръжения и обекти за производство на електроенергия, строителна и ремонтна дейност в областта на енергетиката, електропроизводство, внос и износ на горива, придобиване и разпореждане с авторски права върху изобретения, търговски марки и промишлени образци, ноу-хау и други обекти на интелектуалната собственост, търговско представителство и посредничество, както и всяка друга дейност, незабранена със закон.

„ВЕЦ Козлодуй“ ЕАД е учредено с цел планиране, проектиране, изграждане, поддържане и експлоатация на водноелектрическа централа с обща инсталирана електрическа мощност от 5 МW. Съгласно чл.39, ал.4, т.1 от Закона за енергетиката (ЗЕ), за производство на електрическа енергия от лице, притежаващо централа с обща инсталирана електрическа мощност до 5 МW, не се изисква издаване на лицензия.

Дейността на Дружеството не е ограничена от срок и не е поставена под прекратително условие.

Регистрираният капитал на „ВЕЦ Козлодуй“ ЕАД е 1 082 000 лв. /един милион осемдесет и две хиляди лева/, разпределен в 1 082 /хиляда осемдесет и два/ броя обикновени, налични акции с право на глас, всяка с номинална стойност от 1 000 лв. /хиляда лева/. Акциите на Дружеството се прехвърлят в съответствие с неговия Устав, при спазване на императивните разпоредби на действащото законодателство.

**2. Управление на „ВЕЦ Козлодуй“ ЕАД**

**Органи на управление на Дружеството са:**

Едноличен собственик на капитала /ЕСК/ и Съвет на директорите /СД/.

Едноличен собственик на капитала

В едноличното акционерно дружество ЕСК решава въпросите от компетентността на общото събрание, съгласно разпоредбата на чл.219, ал.2 от ТЗ.

Едноличен собственик на капитала на „ВЕЦ Козлодуй“ ЕАД е „АЕЦ Козлодуй“ ЕАД.

Компетентността и правомощията на ЕСК са регламентирани от Търговския закон и Устава на „ВЕЦ Козлодуй“ ЕАД.

Система на управление

„ВЕЦ Козлодуй“ ЕАД има едностепенна система на управление. Управлява се от постоянно действащ орган - Съвет на директорите.

Съветът на директорите осъществява планирането и координацията на цялостната работа на Дружеството, очертана от неговия предмет на дейност. Извършва всички предвидени в Закона и Устава действия по организация, ръководство и контрол. Организацията на работата му, както и неговите задължения, отговорности и правомощия са регламентирани с правила за работата на Съвета на директорите на „ВЕЦ Козлодуй“ ЕАД, приети на основание чл.244, ал.2 от ТЗ. Правомощията на Съвета на директорите са определени в Търговския закон и Устава на Дружеството.

Съветът на директорите взема своите решения на заседания, които се провеждат най-малко веднъж на три месеца, съгласно нормативно установените изисквания относно реда за свикването и провеждането им. Съветът избира от своя състав Изпълнителен директор, който организира и ръководи дейността на Дружеството. Изпълнителният директор докладва незабавно на Председателя на съвета за настъпилите обстоятелства, които са от съществено значение за Дружеството.

Съветът на директорите на „ВЕЦ Козлодуй“ ЕАД се състои от 3 /трима/ членове избрани от ЕСК. Членовете на Съвета могат да бъдат преизбирани без ограничение. Членовете на съвета имат еднакви права и задължения, независимо от вътрешното разпределение на функциите между тях и предоставянето на право на управление и представителство на някои от тях.

През отчетния период не е настъпила промяна в числения и персоналния състав на Съвета на директорите на Дружеството. Съветът на директорите на „ВЕЦ Козлодуй“ ЕАД към 31 декември 2018 г. се състои от трима членове – физически лица, а именно:

* Емил Илиев Писарев
* Цанко Венцеславов Бачийски
* Десислав Герчев Димов.

Дружеството се представлява самостоятелно от Изпълнителния директор Емил Илиев Писарев.

**3. Информация за членовете на Съвета на директорите, съгласно изискванията на чл.247, ал.2 от ТЗ**

**а/** Възнагражденията, получени от членовете на Съвета на директорите общо за периода от 01.01.2018г. до 31.12.2018 г. са, както следва:

|  |  |
| --- | --- |
| **Съвет на директорите** | **Възнаграждение**  **(без начислени осигуровки)** |
|  | *в лева* |
| **Общо** | **140 490,00** |

**б/**Членовете на Съвета на директорите не притежават акции от капитала на Дружеството.

**в/** За членовете на Съвета на директорите не са предвидени привилегии или изключителни

права да придобиват акции и облигации на Дружеството.

**г/** Участие на членовете на Съвета на директорите в търговски дружества като неограничено отговорни съдружници, притежаване на повече от 25 на сто от капитала на друго дружество, както и участие в управлението на други дружества или кооперации като прокуристи, управители или членове на съвети към 31.12.2018 г:

**Емил Илиев Писарев** *не участва като неограничено отговорен съдружник, не притежава повече от 25 на сто от капитала на друго дружество и не участва в управлението на други дружества или кооперации.*

**Цанко Венцеславов Бачийски** *не участва като неограничено отговорен съдружник, не притежава повече от 25 на сто от капитала на друго дружество и не участва в управлението на други дружества или кооперации.*

**Десислав Герчев Димов** *не участва като неограничено отговорен съдружник, не притежава повече от 25 на сто от капитала на друго дружество и не участва в управлението на други дружества или кооперации.*

**д/** През отчетния период няма сключени договори с членовете на СД или свързани с тях лица, които излизат извън обичайната дейност на „ВЕЦ Козлодуй“ ЕАД или съществено се отклоняват от пазарните условия.

**II. Анализ на дейността „ВЕЦ Козлодуй“ ЕАД за отчетния период:**

**1 януари - 31 декември 2018 година**

През отчетния период „ВЕЦ Козлодуй“ ЕАД е осъществявало своята дейност, в съответствие със законодателството на Република България, съгласно предмета си на дейност.

**1. Производство на електрическа енергия**

Основната дейност на Дружеството е производство на електрическа енергия чрез ВЕЦ „Козлодуй“ на ТК -1. Водноелектрическата централа е с обща инсталирана мощност от 5 MW.

ВЕЦ „Козлодуй“ е изградена в края на Топъл канал - 1 на площадката на "АЕЦ Козлодуй" ЕАД, в землището на с. Хърлец, общ. Козлодуй.

Приходите на Дружеството се формират единствено от продажбата на произведената електрическа енергия. Същата се изкупува по силата на Договор № 13ИЕ-3106006 от 12.07.2013 г., сключен между „ВЕЦ Козлодуй“ ЕАД и „Национална електрическа компания“ ЕАД /“НЕК“ ЕАД/. Срокът на изкупуване е определен в съответствие с чл.31, ал.2, т.3, във вр. ал.3 от Закона за енергията от възобновяеми източници /ЗЕВИ//*в редакциите им в сила до 01.07.2018г*/ - 15 /петнадесет/ години, считано от датата на въвеждане на електроцентралата в експлоатация. „НЕК“ ЕАД изкупува произведената електрическа енергия по преференциална цена в размер на 193,38 лв./MWh без ДДС. Същата е определена съгласно Решение № Ц-19/28.06.2013г. на Комисията за енергийно и водно регулиране /КЕВР/.

Спрямо ВЕИ производителите се прилага метод за ограничаване на разходите за подкрепата им – по преференциална цена се изкупуват само количествата до размера на „нетното специфично производство“/НСП/.

НСП е дефинирано в § 1, т.29 от ДР на ЗЕВИ като „*средногодишно производство на електрическа енергия от 1 кВт инсталирана мощност съгласно решението на КЕВР за определяне на преференциални цени след приспадане на собствените нужди“.*

Регулаторът в т.6.2 от Решение № СП - 1 от 31.07.2015г. установи, че НСП на електрическа енергия, въз основа на което са определени преференциалните цени в Решение № Ц-19/28.06.2013г. е в размер на 3 690 kWh, при определена цена от 193,38 лв./MWh, без ДДС, за нисконапорни ВЕЦ, деривационни ВЕЦ, подязовирни ВЕЦ и деривационни ВЕЦ с годишен изравнител с нетен пад до 30 метра и инсталирана мощност над 200 kW до 10 000 kW.

В края на м.ноември 2018г., ВЕЦ „Козлодуй“ достигна размера на определеното нетно специфично производство. В съответствие с действащото законодателство /*ЗЕ, ЗЕВИ, приложимите подзаконови нормативни актове и ПТЕЕ/*, за продажбата на количествата електрическа енергия над НСП, „ВЕЦ Козлодуй“ ЕАД сключи договор по свободно договорени цени. Периодът на доставка по този договор е от 00:00 /ЦЕВ+1/ на 22 октомври 2018 г. до 24:00 часа /ЦЕВ+1/ на 30 ноември 2018г. През месец декември 2018 г., Дружеството е продавало произведените количества електроенергия на организиран борсов пазар чрез координатора на балансиращата група, в която участва /чл.100, ал6 от ЗЕ и чл.69, ал.4 и ал.6 от ПТЕЕ/.

За периода от 01.01.2018г. до 31.12.2018г., Дружеството е реализирало активна електрическа енергия, както следва:

|  |  |
| --- | --- |
| **Показател** | **31.12.2018** |
| Брутно производствo, MWh | 23 611,343 |
| Нетно производство, MWh | 23 391,905 |
| СН, MWh | 219,438 |
| Продажба на електроенергия, MWh | 23 405,593 |
| Приходи, хил.лв. | 4 156 309,86 |

От 01.07.2018 година са в сила съществени изменения и допълнения на разпоредбите ЗЕ и ЗЕВИ /*обн., ДВ, бр.38 от 2018г*./, които засягат пряко основната дейност на „ВЕЦ Козлодуй“ ЕАД.

Внесените промени са продължение на поетапно протичащата либерализация на електроенергийния пазар в България. Политиката по либерализация на енергийния пазар променя структурата на пазара, както и ролята и задълженията на участниците на пазара и потребителите. С направените промени се цели интегриране на свободния пазар на производители, чиято енергия се изкупува по преференциални цени. Измененията и допълненията на двата закона променят механизма за изкупуване по преференциални цени на електроенергия, произведена от централи с обща инсталирана електрическа мощност 4 MW и над 4 MW.

След влизане в сила на промените, производителите на електроенергия, притежаващи централи с обща инсталирана електрическа мощност 4 MW и над 4 MW са длъжни да продават произведената електроенергия по свободно договорени цени, а за всеки продаден мегаватчас до достигане на нетното специфично производство получават премия от Фонд „Сигурност на електроенергийна система“ /ФСЕС/.

Съгласно чл.100, ал.6 от ЗЕ, производителите на електрическа енергия от възобновяеми източници с обща инсталирана електрическа мощност 4 MW и над 4 MW могат да продават цялата или част от произведената електроенергия чрез координатор на балансираща група на организиран борсов пазар. В този случай координаторът регистрира при независимя електопреносен оператор производителите като подгрупа в балансиращата група и задължително продава закупената от тях електрическа енергия чрез отделна регистрация.

Премията, която ще бъде заплащана от ФСЕС, представлява очакваната разлика между преференциалната цена и прогнозната пазарна цена. Премията се определя ежегодно от КЕВР в срок до 30 юни като разлика между определената преференциална цена, съответно актуализираната преференциална цена на обекта, и определената за този период прогнозна пазарна цена за електрическа енергия, произведена от възобновяеми източници в зависимост от първичния енергиен източник - § 68, ал.3 от ПЗР към ЗИДЗЕ. Премията ще се предоставя до изтичане на срока на съответния договор за изкупуване - § 68, ал.5 от ПЗР към ЗИДЗЕ.

Производителите на електрическа енергия от възобновяеми източници, притежаващи централи с обща инсталирана електрическа мощност 4 MW и над 4 MW, сключват с ФСЕС договор за компенсиране с премии в срок до 31 октомври 2018 г., съгласно § 68, ал.1 от ПЗР към ЗИДЗЕ. Договорът може да влезе в сила най-късно от 1 януари 2019 г. /§68, ал.1, изр.последно от ПЗР към ЗИДЗЕ/.

В съответствие с посочените разпоредби, „ВЕЦ Козлодуй“ ЕАД сключи с Фонд „СЕС“ Договор за компенсиране с премии № ВЕИ-62 на 31.10.2018 г. Договорът влиза в сила от 01.01.2019г. и е със срок до 01.07.2028 г. – срокът на договора за дългосрочно изкупуване между „ВЕЦ Козлодуй“ и „НЕК“ ЕАД. С влизане в сила на договора за компенсиране с премии, Договор № 13ИЕ-3106006 от 12.07.2013 г., сключен между „ВЕЦ Козлодуй“ ЕАД и „НЕК“ ЕАД се прекратява автоматично - § 68, ал.9 от ПЗР към ЗИДЗЕ.

С Решение № Ц - 9 от 01.07.2018 година, КЕВР, в раздел XVIII от същото, определи размера на премиите за периода 01.07.2018г. до 30.06.2019г. Съгласно, т.5.1, раздел XVIII от посоченото решение, премията, която ще бъде изплащана на „ВЕЦ Козлодуй“ ЕАД е в размер на 124,40 лв./MWh, без ДДС. Със същото решение, КЕВР определи размера на прогнозната пазарна цена по групи производители в зависимост от първичния енергиен източник за периода 01.07.2018г. - 30.06.2019г. Прогнозната пазарна цена за производители на електрическа енергия, произведена от водноелектрически централи с инсталирана мощност до 10 MW /*в която група попада и ВЕЦ „Козлодуй“*/, е в размер на 68,98 лв./MWh.

Въвеждането на този механизъм има за цел да повиши конкуренцията, ликвидността и ефикасността на енергийния пазар, като същевременно защитава и гарантира стабилността на приходите на производителите, сключили договори за изкупуване на електроенергия.

**2. Балансираща група**

За периода м. януари – м. ноември /вкл./ на 2018 г. „ВЕЦ Козлодуй“ ЕАД е член на специалната балансираща група на производители на електрическа енергия от възобновяеми източници и от високоефективно комбинирано производство с координатор „Национална електрическа компания“ ЕАД.

След достигане на размера на НСП на електроенергия през 2018 г., „ВЕЦ Козлодуй“ ЕАД промени принадлежността си към балансиращата група и прехвърли отговорността си за балансиране на координатор на комбинирана балансираща група – „Енерджи МТ“ ЕАД. Промяната на принадлежността към балансиращата група влиза в сила от 1 декември 2018 г., в съответствие с чл.103, ал.4 от ПТЕЕ.

Участието в балансираща група създава условия за *групов ефект на балансиране*, което означава,че недостигът или излишъкът на електроенергия при отделните участници взаимно се балансират в рамките на групата и това намалява общия измерен небаланс на групата.

Това позволява:

* оптимизиране на разходите за небаланс в рамките на балансиращата група, от там и за отделните членове на групата, т.е намаление на общия измерен небаланс на групата, спрямо случаите на индивидуално балансиране;
* в резултат на използвания модел за разпределение на разходите между отделните членове на балансиращата група се постига по-добра цена за небаланс, в сравнение с индивидуалното балансиране.

**3. Фонд „Сигурност на електроенергийната система“**

Със серия текстове - чл. 36б - 36ж и следващи от ЗЕ - е структуриран Фонд „Сигурност на електроенергийната система“.

Фондът е създаден за управление на средствата за покриване на разходите:

* извършени от обществения доставчик, произтичащи от задълженията му по чл. 93а и 94 ЗЕ, определени с решение на комисията, включително за минали регулаторни периоди;
* за предоставяне на премия на производител по чл. 162а ЗЕ и производител с обект с обща инсталирана мощност 4 MW и над 4 MW по Закона за енергията от възобновяеми източници, определена с решение на комисията, включително за минали регулаторни периоди.

В съответствие с разпоредбата на чл.36е, ал.1, т.1 от ЗЕ, „ВЕЦ Козлодуй“ ЕАД ежемесечно прави вноска във Фонд „Сигурност на електроенергийната система“ в размер на 5 % /пет на сто/ от приходите си от продадена електрическа енергия без включен ДДС. Вноските във фонда се правят до 20-то число на месеца, следващ месеца, за който се отнасят - чл.36е, ал.3 от ЗЕ.

**III. Финансови показатели - приходи, разходи и финансов резултат**

Към 31 декември 2018 г. промяната в основни показатели за Дружеството спрямо предходния период е както следва:

|  |  |  |  |  |
| --- | --- | --- | --- | --- |
| **Показател** | **2018** | **2017** | **Изменение** | |
|  | **‘000 лв.** | **‘000 лв.** | **‘000 лв.** | **%** |
|  |  |  |  |  |
| Финансов резултат | 1,456 | 1,524 | (68) | -4% |
| Приходи | 4,174 | 4,272 | (98) | -2% |
|  |  |  |  |  |
| **Показател** | **31.12.2018** | **31.12.2017** | **Изменение** | |
|  | **‘000 лв.** | **‘000 лв.** | **‘000 лв.** | **%** |
| Общо активи | 20,276 | 20,991 | (715) | -3% |
| Общо пасиви | 13,209 | 15,319 | (2,110) | -14% |
|  |  |  |  |  |
| Обща ликвидност | 0,64 | 0,89 | (0,25) | -28% |
| Абсолютна ликвидност | 0,48 | 0,81 | (0,33) | -41% |

Отчетените приходи от Дружеството през представените отчетни периоди са формирани основно от производствена дейност.

**IV. Дейности по опазване на околната среда**

Дейността на „ВЕЦ Козлодуй“ ЕАД по опазване на околната среда е изцяло съобразена с националната политика, отразяваща принципите и Директивите на ЕС, които са в основата на действащото българско законодателство в областта на околната среда.

Усилията на Ръководството на Дружеството са насочени към непрекъснатото подобряване на работата по отношение опазване на околната среда.

**Политиката на Ръководството по отношение на опазването на околната среда в Дружеството, включва:**

* стриктно спазване на относимите нормативни изисквания;
* стремеж към икономично потребление на природните ресурси, на електрическа и на топлинна енергия;
* осигуряване на достатъчно информация, инструктажи и обучение на служителите и засилване на персоналната отговорност към опазване на околната среда.

**Предприети мерки в областта на околната среда:**

* прилагане на достъпни налични техники и практики, с които да се осигурява разумно ползване на природните ресурси с цел предотвратяване, намаляване, ограничаване и превенция на риска от замърсяване на околната среда;
* повишаване на екологична култура на персонала.

Политиката на „ВЕЦ Козлодуй“ ЕАД е да спазва стриктно всички нормативни задължения и ограничения, свързани с опазване на околната среда, което изисква постоянни разходи, включително по планиране, мониторинг и отчетност, привеждане и поддържане на съоръженията в съответствие с изискуемите стандарти.

**V. Човешки ресурси и социална политика**

**1. Социално партньорство. Човешки ресурси**

До 1 май на отчетния период в Дружеството е действал Колективен трудов договор, сключен между „ВЕЦ Козлодуй“ ЕАД и САЕ-НФЕ-КНСБ на 24 април 2017 г.

От 1 май 2018 година е в сила нов Колективен трудов договор, подписан на 30.04.2018г. КТД е сключен между "ВЕЦ Козлодуй" ЕАД и САЕ-НФЕ-КНСБ и е със срок на действие една година, считано от датата на влизане в сила. Същият е регистриран в Дирекция „Инспекция по труда“ - Враца под № 12 от 14.05.2018г.

През отчетния период усилията на работодателя са насочени към запазване на духа на социално разбирателство и сътрудничество със служителите, синдикалните организации и представителите на работниците и служителите.

Към 31 декември 2018 г. общата численост на персонала във "ВЕЦ Козлодуй" ЕАД е 24 служители, назначени по трудови договори. Разделението на труда е организирано в рамките на конкретните длъжности. Утвърдени са длъжностни характеристики, които определят границите, характерните особености на длъжността /*работното място*/, трудовите задължения и отговорностите на работника, условията за работа, изискванията за заемането й.

***Структура на персонала в Дружеството по клас професии, съгласно НКПД:***

**КЛАС ПРОФЕСИИ: % от общия персонал**

1. Ръководен персонал 13 %

2. Техници и приложни специалисти 63 %

3. Специалисти 8 %

4. Помощен административен персонал 12 %

5. Професии, неизискващи специална квалификация 4 %

**2. Социална политика. Здравословни и безопасни условия на труд**

Основните елементи от социалната програма на „ВЕЦ Козлодуй“ ЕАД включват:

* обучение и квалификация на персонала;
* мероприятия за подобряване на работата в екип и възможност за повишаване на професионалната квалификация;
* фонд „Социално-битово и културно обслужване на персонала“ - формира се като процент от фонд „Работна заплата“ и се разпределя между всички служители, работещи по трудовоправо отношение с „ВЕЦ Козлодуй“ ЕАД, както и наетите по договори за управление и контрол;
* транспортно обезпечаване до месторабота.

За осигуряването на здравословни и безопасни условия на труд, в Дружеството периодично се:

* извършва оценка и преоценка на риска на работните места, здравето и безопасността - извършва се оценка на риска и комплексно оценяване на условията на труд по работните места, обслужване от служба по трудова медицина;
* провеждат профилактични прегледи с анализ и препоръки за здравното състояние на заетия персонал;
* подобрява работната среда с оглед оптимизиране на микроклимата в работните помещения.

„ВЕЦ Козлодуй“ ЕАД - работодател по см. на § 1, т.1 от ДР на КТ, - е сключило договор за задължителната застраховка „Трудова злополука“ за календарната 2018 година.

Съгласно чл.2, ал.1 от Наредбата за задължително застраховане на работниците и служителите за риска „Трудова злополука“, на задължително застраховане подлежат работниците и служителите, които извършват работа в основната и спомагателната дейност на предприятия, принадлежащи към икономическа дейност с трудов травматизъм, равен или по-висок от средния за страната.

Средният коефициент на трудов травматизъм, определен за 2018г. е Ктт = 0,66, а коефициентът на трудов травматизъм за икономическата дейност, в която работи „ВЕЦ Козлодуй“ ЕАД - производство и разпределение на електрическа и топлинна енергия и на газообразни горива, - определен за прилагане през 2018г. е 1,11. /*Забележка*: Коефициентите на трудов травматизъм по икономически дейности за прилагане през 2018г. са определени в Заповед № РД - 01-883 от 9 ноември 2017 г. на Министъра на труда и социалната политика/.

В съответствие с чл.4, ал.1 от посочената Наредба, работниците във „ВЕЦ Козлодуй“ ЕАД, които подлежат на задължително застраховане за риска „Трудова злополука“, са определени с писмена заповед от работодателя след консултации със службата по трудова медицина и с групата по условия на труд и в съответствие с оценката на риска.

**VI. Съдебни и арбитражни производства**

Към 31.12.2018 г. „ВЕЦ Козлодуй“ ЕАД не е страна по съдебни или арбитражни производства, касаещи задължения или вземания на същото.

**VII. Информация по чл.247, ал.3 от ТЗ**

**1. Икономическо развитие**

Следваната от ръководството политика предвижда да се вземат мерки за оптимизиране на дейността, а оттам и за намаляване на влиянието на отделните видове рискове.

Приложените мерки са насочени към оптимизиране на качественото ниво на персонала и по-действен контрол на постигнатите резултати.

Прогнозите за развитието на „ВЕЦ Козлодуй“ ЕАД се базират на редица допускания, провеждането на единна маркетингова политика и съкращаване на оперативните разходи, повишаване на неговата конкурентоспособност, както и овладяване на операционните и други рискове, свързани с растежа на Дружеството, липса на сериозни природни бедствия и други обстоятелства от извънреден характер.

През 2018 година „ВЕЦ Козлодуй“ ЕАД изпълнява своята инвестиционна политика в съответствие с поставените цели.

**2. Развитие на персонала**

В съответствие с поставените пред „ВЕЦ Козлодуй“ ЕАД стратегически цели, развитието на персонала е системен и планомерен процес. Процесът включва обучение, повишаване на квалификацията, планиране на кариерата, подготовка на кадрови резерв, мотивация и информиране насочени към обезпечаване потребностите на Дружеството от персонал с нужната квалификация.

Очакванията за развитие са насочени към усъвършенстване на кадровия потенциал, чрез:

* достигане на съответствие между изискванията на длъжността, нивото на подготовка и личните и професионални качества за преминаване на по-високо професионално ниво;
* професионална адаптация на новоприетите работници и постъпващите работници на нови работни места;
* повишаване на професионалната квалификация и кариерен ръст;
* повишаване на качеството на управление и готовността на персонала за предложения и внедряване на иновации;
* формиране на професионално мислене при достигане на стратегическите цели на Дружеството.

На 26.02.2018 г. „ВЕЦ Козлодуй“ ЕАД сключи с Агенция по заетостта договор за осигуряване на заетост по реда на чл.230, ал.1 от КТ по проект „Нова възможност за младежка заетост“, финансиран от Оперативна програма „Развитие на човешките ресурси“, съфинансирана от Европейския съюз чрез Европейския социален фонд и Инициативата за младежка заетост. В съответствие с поетите задължения, „ВЕЦ Козлодуй“ ЕАД нае на трудов договор с условие за обучение по време на работа по реда на 230, ал.1 и сл. от КТ едно лице. С трудовия договор, работодателят се е задължил да обучи работника в процеса на работата по професия „Оператор хидроелектроцентрала“ за период от 6 /шест/ месеца, считано от 06.03.2018 г. След изтичане на срока на обучение, лицето е назначено на постоянен трудов договор.

През отчетния период, Дружеството е сключило с Агенция по заетостта и договор за осигуряване на заетост по проект „Работа“, финансиран от Оперативна програма „Развитие на човешките ресурси“, съфинансирана от Европейския съюз чрез Европейския социален фонд. Договорът е сключен на 31.07.2018 г. В изпълнение на същия, „ВЕЦ Козлодуй“ ЕАД е назначило на трудов договор, при пълно работно време и за период от 12 месеца /*считано от 13.08.2018 г.*/, едно лице на длъжност „Оператор, хидроелектроцентрала“.

**VIII. Информация изисквана по реда на чл.187д**

1. Брой и номинална стойност на придобитите и прехвърлените през годината собствени акции, частта от капитала, която те представляват, както и цената, по която е станало придобиването или прехвърлянето

Към 31.12.2018г. не са придобивани и прехвърляни собствени акции.

2. Основание за придобиванията, извършени през годината

През отчетната година не са придобивани и прехвърляни собствени акции.

**3.** Брой и номинална стойност на притежаваните собствени акции и частта от капитала, които те представляват

„ВЕЦ Козлодуй“ ЕАД не притежава собствени акции.

**IX. Научноизследователска и развойна дейност**

През отчетния период не са направени изследвания и реализирани проекти в областта на научноизследователската и развойна дейност.

**X. Наличие на клонове на Дружеството**

„ВЕЦ Козлодуй“ ЕАД няма открити клонове.

**XI. Използвани от „ВЕЦ Козлодуй“ ЕАД финансови инструменти**

**1.Основни показатели за финансово-счетоводен анализ**

*База за изготвяне на финансовия отчет*

Всички данни във финансовия отчет са представени в хил. лв. при спазване на следните принципи:

* действащо предприятие;
* текущо начисляване – събитията са отразени към момента на възникването им;
* съпоставимост на сравнимата информация.

*Характеристика на прилаганата счетоводна форма*

Записванията по сметките се извършват въз основа и от надлежно оформени, предварително обработени и контирани първични и вторични счетоводни документи. Едновременно със систематичните записвания по счетоводните сметки се осигурява и хронологично регистриране на счетоводните операции.

Счетоводната отчетност се осъществява при спазването на Закона за счетоводството, Международните стандарти за финансово отчитане, приети от ЕС, индивидуалния сметкоплан и счетоводната политика изградена във „ВЕЦ Козлодуй“ ЕАД.

**2. Цели и политика по управление на финансовия риск**

Общото управление на риска е фокусирано върху трудностите на прогнозиране на финансовите пазари и минимизиране на потенциалните отрицателни ефекти, които могат да се отразят върху финансовите резултати и състояние на Дружеството.

Основните финансови пасиви на „ВЕЦ Козлодуй“ ЕАД включват лихвоносни заеми и търговски задължения. Основната цел на тези финансови инструменти е да осигури финансиране за дейността на Дружеството.

**3. Рискови фактори за дейността**

„ВЕЦ Козлодуй“ ЕАД е изложено на различни видове рискове по отношение на финансовите си инструменти. Най-значимите финансови рискове, на които е изложено Дружеството са пазарен риск, кредитен риск и ликвиден риск.

Управлението на риска в Дружеството се осъществява текущо под прякото ръководство на Изпълнителния директор, съгласно политиката определена от Съвета на директорите.

Рисковете пряко свързани с дейността на „ВЕЦ Козлодуй“ ЕАД и неговият отрасъл към този момент, както и методите за тяхното управление могат да бъдат обобщени по следния начин:

**А. Пазарен риск** – риск, свързан с потреблението на електрическа енергия поради икономически, политически, технологични причини и климатични промени. Това са рискове, които произтичат от външни за Дружеството причини и възможностите на последното ефективно да влияе на факторите определящи този риск са силно ограничени.

**Б. Регулаторен риск** – риск, свързан с регулаторната рамка и нейната промяна, както и с глоби и санкции в следствие на нарушения на тази рамка. „ВЕЦ Козлодуй“ ЕАД извършва дейност в силно регулиран стопански отрасъл и неговите финансови резултати са в зависимост от редица нормативни актове и решения на регулаторния орган - КЕВР.

**В. Оперативни рискове** – „ВЕЦ Козлодуй“ ЕАД е изложено на оперативен риск, който е присъщ на неговите бизнес дейности, включително риск от неизпълнение от трети лица, на които същото разчита за извършване на дейността си, рискове от преки и косвени загуби произтичащи от обширен спектър от вътрешни причини свързани с вътрешните дейности, персонала, организационната структура на Дружеството и вътрешните процеси. За управлението и минимизирането на този тип рискове „ВЕЦ Козлодуй“ ЕАД има създадени и утвърдени вътрешни процедури и правила за работа. Съдържанието и изпълнението на тези процедури се проверява, при необходимост се ревизират и оптимизират.

**Г. Финансови рискове** – рискове, свързани със загуби в следствие промяна на валутни курсове, лихвени нива или други финансови инструменти. Рисковете, свързани с промяна на валутните курсове са минимални, тъй като Дружеството не поддържа парични средства във валути различни от българския лев.

**XII. Оповестяване на събития след датата на изготвяне на отчета**

След датата на изготвяне на финансовия отчет не са възникнали коригиращи събития или значителни некоригиращи събития.

**XIII. Допълнителна информация по Приложение 10 към чл.32, ал.1, т.2, чл.32а, ал.2, чл.41а, ал.1, т.1 от Наредба 2 от 17.09.2003г. за проспектите при публично предлагане и допускане до търговия на регулиран пазар на ценни книжа и за разкриването на информация**

*1. Информация, дадена в стойностно и количествено изражение относно основните категории стоки, продукти и/или предоставени услуги, с посочване на техния дял в приходите от продажби на Дружеството, като цяло и промените, настъпили през отчетната финансова година*

Основната дейност на Дружеството е производство на електрическа енергия чрез ВЕЦ „Козлодуй“ на ТК -1. Приходите на Дружеството се формират от продажбата на произведената електроенергия.

|  |  |  |
| --- | --- | --- |
| **Приходи от дейността** | **2018г.** | **2017г.** |
| **Нетни приходи от продажба на:** | **в хил.лв.** | **в хил.лв.** |
| Електроенергия | 4,156 | 4,239 |
| Финансирания | 6 | - |
| Други | 12 | 33 |
| **Общо:** | **4,174** | **4,272** |

*2. Информация относно приходите, разпределени по отделните категории дейности, вътрешни и външни пазари, както и информация за източниците за снабдяване с материали, необходими за производството на стоки или предоставянето на услуги с отразяване степента на зависимост по отношение на всеки отделен продавач или купувач/потребител, като в случай, че относителният дял на някой от тях надхвърля 10 на сто от разходите или приходите от продажби, се предоставя информация за всяко лице поотделно, за неговия дял в продажбите или покупките и връзките му с Дружеството*

Всички приходи на „ВЕЦ Козлодуй“ ЕАД се формират от продажбата на произведената електрическа енергия. През отчетната 2018 година цялото произведено количество електроенергия е продадено на вътрешния пазар. Количествата електроенергия до размера на НСП са изкупени от „Национална електрическа компания“ ЕАД /“НЕК“ ЕАД/. Количествата над този размер са продадени на свободно договорени цени и на организиран борсов пазар.

Общо приходите от продажби на електроенергия са 4,156 хил. лв., което представлява 99% от общите продажби.

Основните покупки на Дружеството са свързани с основната му дейност и включват поддръжка на съоръженията, застраховки, ел.енергия и други.

*3. Информация относно сделките, сключени между Дружеството, и свързани лица, през отчетния период, предложения за сключване на такива сделки, както и сделки, които са извън обичайната му дейност или съществено се отклоняват от пазарните условия, по които Дружеството или негово дъщерно дружество е страна с посочване на стойността на сделките, характера на свързаността и всяка информация, необходима за оценка на въздействието върху финансовото състояние на Дружеството*

Подробна информация за всички сделки между свързани лица за отчетния период е отразена в Годишния финансов отчет на Дружеството за 2018 година, пояснение 23 и пояснение 24.

През отчетния период Дружеството не е сключвало сделки, които са извън обичайната му дейност или такива, които съществено се отклоняват от пазарните условия.

*4. Информация за събития и показатели с необичаен за Дружеството характер, имащи съществено влияние върху дейността му и реализираните от него приходи и извършени разходи; оценка на влиянието им върху резултатите през текущата година*

Няма събития и показатели с необичаен характер, оказали съществено влияние върху дейността на Дружеството през отчетната 2018 година.

*5. Информация за сделки, водени извънбалансово - характер и бизнес цел, посочване финансовото въздействие на сделките върху дейността, ако рискът и ползите от тези сделки са съществени за Дружеството и ако разкриването на тази информация е съществено за оценката на финансовото състояние на Дружеството*

През 2018 година не са извършвани сделки, които да са водени извънбалансово.

*6. Информация за дялови участия на Дружеството за основните му инвестиции в страната и в чужбина (в ценни книжа, финансови инструменти, нематериални активи и недвижими имоти), както и инвестициите в дялови ценни книжа извън неговата икономическа група и източниците/начините на финансиране.*

„ВЕЦ Козлодуй“ ЕАД няма /пряко или непряко/ участие в други дружества. Информация относно притежаваните активи е представена подробно в годишния финансов отчет на Дружеството към 31 декември 2018 г.

*7. Информация относно сключените от Дружеството, от негово дъщерно дружество или дружество майка, в качеството им на заемополучатели, договори за заем с посочване на условията по тях, включително на крайните срокове за изплащане, както и информация за предоставени гаранции и поемане на задължения*

Изграждането на обект Водноелектрическа централа на топъл канал 1 /ВЕЦ на ТК 1/ се финансира чрез кредитна линия от предприятието-майка „АЕЦ Козлодуй“ ЕАД, съгласно договор № 880080/07.10.2008 г., сключен между „АЕЦ Козлодуй“ ЕАД и „ВЕЦ Козлодуй“ ЕАД. Кредитната линия е в размер на 22 000 хил. лв. С анекс от 20.01.2015 г., който влиза в сила от 14.07.2014 г., е договорено, че крайният срок за погасяване на кредита е 15.01.2024 г. Кредитът се погасява на 22 вноски. Договореният лихвен процент е ОЛП + 2,50 %.

*8. Информация относно сключените от Дружеството, от негово дъщерно дружество или дружество майка, в качеството им на заемодатели, договори за заем, включително предоставяне на гаранции от всякакъв вид, в това число на свързани лица, с посочване на конкретните условия по тях, включително на крайните срокове за плащане и целта, за която са били отпуснати*

През отчетната 2018 година „ВЕЦ Козлодуй“ ЕАД не е сключвало, в качеството му на заемодател, договори за заем, включително предоставяне на гаранции.

*9. Анализ и оценка на политиката относно управлението на финансовите ресурси с посочване на възможностите за обслужване на задълженията, евентуалните заплахи и мерки, които Дружеството е предприело или предстои да предприеме с оглед отстраняването им*

През целия отчетен период „ВЕЦ Козлодуй“ ЕАД използва собствени финансови средства.

В хода на изпълнение на дейността си, Дружеството се грижи за събиране на вземанията си и осигурява регулярно обслужване на задълженията си.

„ВЕЦ Козлодуй“ ЕАД обслужва всичките си задължения на време, поради което не съществуват евентуални заплахи, за които да се предвиждат мерки за отстраняването им.

*10. Информация за настъпили промени през отчетния период в основните принципи за управление на Дружеството и на неговата група предприятия по смисъла на Закона за счетоводството*

През отчетния период няма промени в основните принципи на управление на Дружеството.

„ВЕЦ Козлодуй“ ЕАД управлява своите инвестиции, като поставя постижими цели в областта на качеството, производителността и рентабилността.

През отчетния период „ВЕЦ Козлодуй“ ЕАД няма промяна в счетоводната си политика и не са извършвани организационни промени, като преобразуване, продажба на Дружеството, апортни вноски от Дружеството и преустановяване на дейността.

Планирането, изпълнението и отчитането на изпълнените дейности се осъществява под контрола и със съдействието на ръководството на Дружеството.

*11. Информация за основните характеристики на прилаганите от Дружеството в процеса на изготвяне на финансовите отчети система за вътрешен контрол и система за управление на рискове*

Годишният одит на „ВЕЦ Козлодуй“ ЕАД се извършва от регистриран одитор съгласно Закона за независимия финансов одит, с което се осигурява независима и обективна оценка на финансовите отчети.

Всички отчети се изготвят съгласно Закона за счетоводството и Международните стандарти за финансово отчитане.

Текущата финансово-счетоводна дейност на Дружеството е обект на периодичен контрол и анализ от страна на Съвета на директорите.

Извършва се периодичен анализ на текущите финансови резултати от дейността на „ВЕЦ Козлодуй“ ЕАД. Констатираните резултати дават основание за реална оценка на ефективността на управление и са база за идентифициране на рисковете.

*12. Информация за размера на възнагражденията, наградите и/или ползите на всеки от членовете на управителните и на контролните органи за отчетната финансова година, изплатени от Дружеството и негови дъщерни дружества, независимо от това, дали са били включени в разходите на емитента или произтичат от разпределение на печалбата, включително:*

*а) получени суми и непарични възнаграждения*

Емил Илиев Писарев – 75,390.00 лв.

Цанко Венцеславов Бачийски – 32,550.00 лв.

Десислав Герчев Димов – 32,550.00 лв.

*б) условни или разсрочени възнаграждения, възникнали през годината, дори и ако възнаграждението се дължи към по-късен момент* – **няма.**

*в) сума, дължима от Дружеството или негови дъщерни дружества за изплащане на пенсии, обезщетения при пенсиониране или други подобни обезщетения* – **няма.**

*13. Информация за висящи съдебни, административни или арбитражни производства, касаещи задължения или вземания на Дружеството в размер най-малко 10 на сто от собствения му капитал; ако общата стойност на задълженията или вземанията на Дружеството по всички образувани производства надхвърля 10 на сто от собствения му капитал, се представя информация за всяко производство поотделно*

„ВЕЦ Козлодуй“ ЕАД не е било страна по съдебни, административни или арбитражни производства през отчетната 2018 година.

**XIV. Отговорност на ръководството на „ВЕЦ Козлодуй“ ЕАД**

Отговорността за изготвянето и достоверното представяне на този финансов отчет в съответствие с Международните стандарти за финансово отчитане, приети в Европейския съюз, се носи от ръководството.

Тази отговорност включва: разработване, внедряване и поддържане на система за вътрешен контрол, свързана с изготвянето и достоверното представяне на финансови отчети, които да не съдържат съществени неточности, отклонения и несъответствия, независимо дали те се дължат на измама или на грешка; подбор и приложение на подходящи счетоводни политики, както и изготвяне на приблизителни счетоводни оценки, които да са разумни при конкретните обстоятелства.

Ръководството на „ВЕЦ Козлодуй“ ЕАД потвърждава, че счетоводната политика, съответства на нормативната уредба.

Приетата счетоводна политика се прилага последователно с оглед постигане на съпоставимост.

Ръководството на Дружеството декларира, че е прилагало адекватна счетоводна политика и че при изготвянето на финансовия отчет са спазени напълно изискванията на приложимите счетоводни стандарти.

Финансовият отчет е изготвен в съответствие с принципа за действащо предприятие и текущо начисляване.

Ръководството на „ВЕЦ Козлодуй“ ЕАД носи отговорност за воденето на счетоводната отчетност, за съхраняване и опазване на собствеността и интересите на Дружеството, както и за предприемане на необходимите мерки за своевременното констатиране и предотвратяване на евентуални злоупотреби и други нередности.

…………………….....

Емил Илиев Писарев

/Изпълнителен директор/